CELEX: 32020D1658
Language: bg
Date: 2020-11-06 00:00:00
Title: Решение (ЕС) 2020/1658 на Съвета от 6 ноември 2020 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти (МСМП) по отношение на условията за присъединяване на правителството на Република Узбекистан към Международното споразумение за маслиновото масло и трапезните маслини от 2015 г.

10.11.2020   
               
               
                  BG
               
               
                  Официален вестник на Европейския съюз
               
               
                  L 376/1
               
            
         РЕШЕНИЕ (ЕС) 2020/1658 НА СЪВЕТА
         от 6 ноември 2020 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти (МСМП) по отношение на условията за присъединяване на правителството на Република Узбекистан към Международното споразумение за маслиновото масло и трапезните маслини от 2015 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 г. („споразумението“) бе подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. В съответствие с член 31, параграф 2 от споразумението то влезе в сила временно на 1 януари 2017 г.
                  
               
                     (2)
                  
                  
                     Споразумението беше сключено на 17 май 2019 г. с Решение (ЕС) 2019/848 на Съвета (2).
                  
               
                     (3)
                  
                  
                     В съответствие с член 29 от споразумението Съветът на членовете на Международния съвет за маслиновите продукти („Съветът на членовете“) трябва да определя условията за присъединяването на дадено правителство към споразумението.
                  
               
                     (4)
                  
                  
                     Правителството на Република Узбекистан е представило официална кандидатура за присъединяване към споразумението. Затова Съветът на членовете следва да бъде приканен да определи — по време на свое следващо заседание или в рамките на процедура за приемане на решения от Съвета на членовете чрез размяна на писма — условията за присъединяването на Република Узбекистан по отношение на дяловете за участие в МСМП и срока за депозиране на инструмента за присъединяване.
                  
               
                     (5)
                  
                  
                     Като се има предвид, че Република Узбекистан развива своите сектори на маслиновото масло и трапезните маслини по отношение на потреблението и възнамерява да развие производството си, нейното присъединяване при определени условия би могло да укрепи МСМП — по-специално по отношение на уеднаквяването на националното и международното право, свързано с характеристиките на маслиновите продукти, така че да се предотвратят каквито и да било пречки пред търговията.
                  
               
                     (6)
                  
                  
                     Целесъобразно е да се определи позицията, която трябва да се заеме от името на Съюза в рамките на Съвета на членовете, тъй като решенията, които ще бъдат приети, ще имат правно действие за Съюза, като засегнат баланса при вземането на решения в рамките на Съвета на членовете, когато в съответствие с член 10, параграф 4 от споразумението решенията не се приемат с консенсус,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета на членовете на Международния съвет за маслиновите продукти по време на някое от следващите му заседания или в рамките на процедура за приемане на решения от Съвета на членовете чрез размяна на писма, по отношение на условията за присъединяването на правителството на Република Узбекистан към споразумението, е да подкрепи присъединяването на правителството на Република Узбекистан към споразумението, при условие че:
            
                        а)
                     
                     
                        дяловете за участие на Република Узбекистан бъдат изчислени в съответствие с формулата, посочена в член 11 от споразумението, и
                     
                  
                        б)
                     
                     
                        срокът за депозиране на актовете за присъединяването е не по-дълъг от година и половина след решението на Съвета на членовете.
                        Ако депозирането на инструмента бъде забавено, Съюзът може да подкрепи, при последващи решения на Съвета на членовете, удължаване на срока за депозиране на инструмента.
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 6 ноември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 г. (ОВ L 139, 27.5.2019 г., стр. 1).